‘โปเกมอน โก’ กับมุมมองเชิงสังคมธุรกิจ
โปเกมอน โก (Pokemon GO) เป็นแอพพลิเคชั่นเกม ที่บริษัท Nintendo, Pokemon Company และ Niantic Labs ร่วมกันพัฒนาขึ้นจากเกมเล่นบนเครื่องเล่นพกพาให้ออกมาอยู่บนสมาร์ทโฟน โดยใช้เทคโนโลยี AR (Augmented Reality) ความเป็นจริงเสมือน ร่วมกับรูปแบบเกม MMO RPG (Massive Multiplayer Role Playing Game) หรือเกมที่เล่นตามบทบาทสมมติในเกม และเล่นกันได้หลายคนในเวลาเดียวกันผ่านเครือข่าย โดยการใช้สมาร์ทโฟนเชื่อมโยง GPS ให้ผู้เล่นเห็นภาพในเกมซ้อนทับภาพจริงบน Google Map ผ่านการใช้เทคโนโลยีแนว Location-based หรือข้อมูลแผนที่จาก Google Map นั่นเอง&nbsp;
16 ส.ค. 2559

โปเกมอน โก (Pokemon GO) เป็นแอพพลิเคชั่นเกม ที่บริษัท Nintendo, Pokemon Company และ Niantic Labs ร่วมกันพัฒนาขึ้นจากเกมเล่นบนเครื่องเล่นพกพาให้ออกมาอยู่บนสมาร์ทโฟน โดยใช้เทคโนโลยี AR (Augmented Reality) ความเป็นจริงเสมือน ร่วมกับรูปแบบเกม MMO RPG (Massive Multiplayer Role Playing Game) หรือเกมที่เล่นตามบทบาทสมมติในเกม และเล่นกันได้หลายคนในเวลาเดียวกันผ่านเครือข่าย โดยการใช้สมาร์ทโฟนเชื่อมโยง GPS ให้ผู้เล่นเห็นภาพในเกมซ้อนทับภาพจริงบน Google Map ผ่านการใช้เทคโนโลยีแนว Location-based หรือข้อมูลแผนที่จาก Google Map นั่นเอง  
หลังจากที่โปเกมอน โก เปิดตัวในเมืองไทยไม่นาน (6 ส.ค. 2559) เกมนี้ก็ได้รับการตอบรับอย่างล้นหลาม ทั้งวัยรุ่น วัยทำงานต่างดาวน์โหลดเกมนี้มาเล่นกันอย่างคึกคัก ซึ่งในมุมมองของผม การโซนนิ่งสถานที่จับโปเกมอนถือเป็นเรื่องที่มีความเหมาะสมอย่างยิ่ง เพราะเกมนี้ไม่ใช่เกมที่อยู่บนหน้าจอเท่านั้นแต่เกี่ยวพันกับการเดินหาตัวโปเกมอนในสถานที่จริงด้วย 
ดังนั้น หากปล่อยให้ผู้เล่นไล่จับโปเกมอนในสถานที่ราชการ แหล่งประวัติศาสตร์ โบราณสถานหรือสถานที่สำคัญทางศาสนาก็คงไม่ถูกกาลเทศะ อย่างไรก็ตามบทความนี้มิได้ตั้งใจจะวิพากษ์กระแสโปเกมอน โก แต่ต้องการเสนอมุมมองที่อ้างอิงจากโลกความเป็นจริงในปัจจุบันว่า โลกดิจิทัลในอนาคตจะเป็นโลกที่ทุกอย่างถูกกำหนดด้วยเทคโนโลยี และมีการเชื่อมโยงต่อเนื่องถึงกันหมด แม้แต่เกมก็เป็นส่วนหนึ่งของวิถีดิจิทัล  
จึงอยู่ที่มุมมองและวิธีการใช้ประโยชน์จากเกมฮิตเกมนี้ในการต่อยอดธุรกิจ ซึ่งในเชิงผู้ให้บริการเครือข่ายที่ถือลิขสิทธิ์คาแรกเตอร์ของโปเกมอน โก อย่างบริษัท ทรู คอร์ปอเรชั่น ก็มีความเห็นว่า โปเกมอน โก เป็นมากกว่าเกม เพราะสามารถเป็นตัวกระตุ้นเศรษฐกิจและดึงดูดความสนใจจากคนทุกกลุ่มทั่วโลก เช่น โรงแรมชื่อดัง ประชาสัมพันธ์โรงแรมของตนว่าเป็นโปเกสต๊อป (Poke Stop) โดยมีการทำโปรโมชั่นพิเศษกับผู้เข้าพักที่สนใจมาจับโปเกมอนในโรงแรม นับเป็นการวางกลยุทธ์ทางการตลาดที่เกาะกระแสความนิยมได้อย่างทันท่วงที  
หรือล่าสุดมีข่าวว่า กระทรวงการท่องเที่ยวและกีฬาสนใจที่ใช้แอพพลิเคชั่นโปเกมอน โก ในการดึงดูดนักท่องเที่ยวและเผยแพร่สถานที่ท่องเที่ยวไทยที่ยังไม่ได้รับความนิยมให้ได้รับความสนใจ ซึ่งหากมองถึงการสร้างโอกาสทางธุรกิจจากเกมโปเกมอน โก ก็ต้องยอมรับว่า โปเกมอน โก  เป็นหนึ่งในเกมยุคดิจิทัลที่มีภาพลักษณ์แห่งธุรกิจ ทั้งจากตัวระบบเกมเอง และรูปแบบการเล่นที่ดึงสิ่งเสมือนมาสู่โลกในความจริง 
ดังนั้น เมื่อเราปิดกั้นเทคโนโลยีไม่ได้ ก็ต้องใช้ประโยชน์จากเทคโนโลยีอย่างชาญฉลาด ซึ่งในวันนี้กระแสโปเกมอน โก ก็ทำให้ธุรกิจโทรคมนาคมในประเทศตื่นตัวมากกว่าแอพพลิเคชั่นใดๆ อย่างไรก็ตามแอพพลิเคชั่น โปเกมอน โก จะเป็นเพียงเกมในกระแสความนิยมชั่วครู่ชั่วยามของคนไทยหรือจะเป็นแอพพลิเคชั่นที่สามารถสร้างปรากฏการณ์ทางสังคมธุรกิจด้วยการพาผู้คนออกไปเปิดโลกทัศน์ สัมผัสสถานที่ท่องเที่ยวใหม่ๆ หรือเพิ่มโอกาสทางการตลาดให้ร้านค้าชุมชนได้หรือไม่ ก็อยู่ที่เรารู้จักบริหารจัดการเทคโนโลยีอย่างสมดุล และอยู่บนพื้นฐานที่คำนึงถึงความปลอดภัยของชีวิตและทรัพย์สิน ในลักษณะที่ไม่ขัดต่อความเป็นส่วนตัวและความมั่นคงปลอดภัยของชาติด้วยครับ